Robertson Davies
Store norske leksikon,Språk og litteratur,Litteratur i verden,Nord- og Mellom-Amerikas litteratur,Canadas engelskspråklige litteratur
Robertson Davies var en kanadisk forfatter. Han studerte blant annet ved Oxford, og var deretter lærer og skuespiller ved Old Vic i London før han i 1940 vendte tilbake til Canada. Han arbeidet som redaktør og avisutgiver frem til 1960, da han ble professor ved University of Toronto, en stilling han hadde til 1981.
Forfatterskap Davies skrev skuespill, for eksempel At My Heart's Core (1950) om Susanna Moodie og Catherine Parr Traill, og utgav flere essaysamlinger, blant annet The Diary of Samuel Marchbanks (1947), Samuel Marchbanks' Almanack (1967), The Well-Tempered Critic (1981) og Reading and Writing (1993). Dessuten skrev han litteraturkritikk og lærebøker, blant annet om Shakespeare. Romanene hans henger sammen i trilogier, og er skrevet i en lett, humoristisk-satirisk stil: Tempest-Tost (1951), Leaven of Malice (1954), A Mixture of Frailties (1958). Med første roman i den såkalte Deptford-trilogien, Fifth Business (1970; norsk oversettelse: Den femte rollen, 1980), ble han for alvor kjent utenfor Canada, og mange regner den som hans hovedverk. Både i denne boken og i de to følgende, The Manticore (1972) og World of Wonders (1975), er innflytelsen fra Carl Jung tydelig. Davies' tredje trilogi, om den eksentriske kunsthistorikeren Francis Cornish, består av The Rebel Angels (1981), What's Bred in the Bone (1985; norsk oversettelse: Den gamle Adam, 1987) og The Lyre of Orpheus (1988). Murther & Walking Spirits kom i 1990, og The Cunning Man i 1994. Les mer i Store norske leksikon Canadas litteratur